A BIZOTTSÁG HATÁROZATA
(2008. december 19.)
az oltalom alatt álló eredetmegjelöléseknek és oltalom alatt álló földrajzi jelzéseknek az 510/2006/EK tanácsi rendeletben előírt nyilvántartásába történő bejegyzésre irányuló kérelem elutasításáról (Džiugas) (OFJ)
(az értesítés a C(2008) 8423. számú dokumentummal történt)
(Csak a litván nyelvű szöveg hiteles)
(2009/15/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 6. cikke (2) bekezdésének második albekezdésére,
mivel:
(1)
Az 510/2006/EK rendelet 6. cikkének (1) bekezdése értelmében és ugyanezen rendelet 17. cikkének (2) bekezdésével összhangban a Bizottság megvizsgálta a Litvánia által benyújtott és 2005. június 15-én beérkezett, a „Džiugas” névnek egy sajtfélére vonatkozóan, oltalom alatt álló földrajzi jelzésként történő bejegyzésére irányuló kérelmet.
(2)
A Bizottság kérésére Litvánia új termékleírást, valamint összefoglaló és kiegészítő információkat nyújtott be, amelyek 2006. július 3-án, 2006. december 5-én, illetve 2008. szeptember 3-án érkeztek be.
(3)
A Bizottság többek között arra vonatkozóan kért felvilágosítást, hogy milyen kapcsolat van a bejegyzési kérelemben szereplő termék jellemzői és különleges földrajzi eredete között.
(4)
A Litvánia által a kérelemhez kapcsolódóan benyújtott anyagot áttanulmányozva a Bizottság megállapította, hogy a szóban forgó sajtféle egyedi minősége, illetve jellemzői az előállítási módszerekből vezethetők le, és nem tulajdoníthatók a földrajzi eredetnek. A termékleírásban az a megállapítás szerepel, hogy a „Džiugas” sajt és annak származási helye közötti kapcsolat az előállítás során alkalmazott különleges módszerben testesül meg, amely olyan sajátos fizikai, kémiai és érzékszervi tulajdonságokat kölcsönöz a terméknek, amelyek más sajtokban nem mutathatók ki. Ezenkívül a termékleírás közli azt is, hogy a „Džiugas” sajt magasabb magnézium- és kalciumtartalma az előállítási módszerből ered, továbbá hogy a szóban forgó sajt egyedi érzékszervi tulajdonságait, nevezetesen a szürkés árnyalatokba hajló halványsárga színét és friss ízét az előállításhoz használt módszernek köszönheti. Mivel nem mutatható ki kapcsolat e tényezők és a földrajzi eredet között, a szóban forgó kérelem nem felel meg az oltalom alatt álló földrajzi jelzésként történő bejegyzésre vonatkozó alapvető követelményeknek.
(5)
Litvánia tehát nem bizonyította az 510/2006/EK rendelet 2. cikke (1) bekezdése b) pontjának második francia bekezdése szerinti kapcsolat meglétét.
(6)
A fentiek alapján a „Džiugas” név oltalom alatt álló földrajzi jelzésként történő bejegyzésére irányuló kérelmet el kell utasítani.
(7)
Az e határozatban foglalt intézkedés összhangban van az oltalom alatt álló földrajzi jelzésekkel és az oltalom alatt álló eredetmegjelölésekkel foglalkozó állandó bizottság véleményével,
ELFOGADTA EZT A HATÁROZATOT:
1. cikk
A Bizottság elutasítja a „Džiugas” név bejegyzésére irányuló kérelmet.
2. cikk
Ennek a határozatnak a Litván Köztársaság a címzettje.
Kelt Brüsszelben, 2008. december 19-én.